Sellel Peterburis käimise jutul võib tõepõhi alla olla - nimelt võib Tori kirikuraamatutes leida teise lapse Liisu sünnikande 1796. aastast, kuid puudub poja Andrese sünnikanne, kes muude allikate järgi pidi olema kolmas laps ja sündima umbes  1799. a. Olemas on aga neljanda lapse Anni sünnikanne 1801. aastal. Tähelepanuväärne on see, et Anni üheks ristiemaks on kindralleitnandi proua C. von Hardwig. Võimalik, et Mihkel oli ajavahemikul 1796-1801 kindralleitnandi teenistuses ning sellest ajast ongi säilinud lugu Peterburis käimisest. Ilmselt sõjaväkke teenima teda siiski ei võetud - tol ajal oli nekrutiteenistus eluaegne ning kui ta olekski sealt mingil põhjusel vabanenud, oleks see asjaolu hiljem revisjoni dokumentidesse kirja pandud. Viienda lapse  Mihkli sündimise ajal elas Mihkel Tammisaare talus. Tütar Mari sündis 1805. a. Viiraoja talus. Mihkel suri umbes 58-aastaselt 20.09.1821 Tori mõisapiirkonnas ja maeti 26.09.1821.